Henne keer vos in hok vas en pik hom dood | Netwerk24
Henne keer vos in hok vas en pik hom dood
14 Maart 2019 11:40
Hoenders op 'n plaas in Frankryk het 'n jong vos doodgepik wat by hul hok ingesluip het om vir hom 'n ete te vang.
Die vos was vermoedelik in die hok vasgekeer met 3 000 henne toe die outomatiese deur agter hom toegegaan het, berig The Guardian.
Die henne het hom in 'n hoek vasgekeer en hom doodgepik.
Leerlinge van die Le Gros Chêne-landbouskool in die noordweste van Frankryk het die volgende oggend op die dooie in die hok afgekom.
"Hulle het met 'n kudde-instink gereageer en hom aangeval," sê Pascal Daniel, hoof van die skool.
Volgens Daniel het die hoenders al in die verlede geleer om hulself te verdedig. Dit is 'n organiese plaas en die hoenders loop die heel dag buite. Dooie duiwe is al voorheen in die hoenderhok gekry, berig CNN.
Dit is geen geheim vir hoenderboere dat hoenders gewelddadig kan raak nie. Hoenders het 'n duidelike hiërargie – dit is immers waar die term "pecking order" vandaan kom. Die sterkste en aggressiefste hoenders regeer die hok, berig LiveScience.
Hulle pik en boelie ander hoenders tot onderdanigheid. Dié "baashoenders" het beter toegang tot kos, water en die beste stofbadplekke, maar in ruil daarvoor is dit hulle verantwoordelikheid om die res te beskerm en veilig weg te lei van gevaar.
"Hulle kan nogal taai wees as hulle 'n klomp is," sê Daniel. Hoenders slaag egter meestal nie daarin om groter roofdiere ore aan te sit nie. Die vos was sowat ses maande oud en waarskynlik nog nie ervare nie.